Almal maak beursies oop vir Stilbaai-bootjie | Netwerk24
Deur Jackie Kruger 22 November 2019 12:55
Die Stilbaai-sakekamer het onlangs die publiek se hulp gevra met skenkings om die bootjie te herstel. R12 000 is benodig.
“Ons inwoners was fantasties,” sê Rachel Wall, voorsitter van die Stilbaai-sakekamer, by navraag.
“Ons is verstom. Die bootjie blyk so baie vir mense te beteken. Nie net ons inwoners nie, maar ook vakansiegangers het ruim bygedra. Baie meer geld is ingesamel as waarvoor ons gevra het. Nou kan ons baie meer doen.”
Die bekende Stilbaai-bootjie nadat sterk wind dit onlangs beskadig het. Foto: Stilbaai Sakekamer
Volgens haar is dit reeds die derde keer vanjaar dat wind die bootjie beskadig. Hierdie keer was die skade so erg dat staalwerk ook gedoen moet word.
Die bootjie gaan regop getrek en ook geverf word. “Die herstelwerk het reeds begin,” sê sy.
Volgens haar is daar planne om ’n bordjie by die bootjie op te rig om te verduidelik waarom die bootjie as’t ware “uitvaar”. Dit is onder meer sodat vakansiegangers hul bekommernisse by die bootjie moet “agterlaat” wanneer hulle hier kom vakansie hou.
Die res van die geld sal in ’n trust gehou word vir die toekomstige instandhouding van die bootjie.
Die bootjie is reeds jare lank ’n baken by die afdraai vanaf die N2 na die R305 na Stilbaai.